Teresa Harder

D **Teresa Harder** (* 1963 z Iberlinge) isch e dytschi Schauspiileri.

## Lääbe
D Teresa Harder stammt us ere Muusikerfamilie. Eerschti schauspiilerischi Versuech het si scho in dr Chinderschuel gmacht. Iri Uusbildig as Schauspiileri het si an dr Hoochschuel vu dr Chinscht z Berlin gmacht, wu si 1990 abgschlosse het. Seminaar un Workshop in Improvisazioon un Daarstellig het si bim Corey Allen z  New York un speeter au bi dr Tilda Swinton bsuecht. Z New York het si au as Modell fir Mooler gschafft. Si het druf Theaterengaschmänt an dr Freie Volksbühne Berlin (1992–1995) un am Schauspiilhuus Züri (1992)ghaa.

Syter anne 1995 schafft d Teresa Harder fascht uusschließli fir Film Fäärnsee. Aini vu ire weenige speetere Theaterufdritt isch 2004 d Titelroll in *Maria Stuart* in ere Inszenierig im Berliner Palast der Republik gsii.

Iri eescht Filmroll het d Teresa Harder 1987 vum Wim Wenders iiberchuu, wu si in sym Film *Der Himmel über Berlin* in dr Roll vun eme Ängel bstetzt het. Anderi Kinorolle het d Harder speeter u.&nbsp;a. im Kriminaalthriller *Der ewige Gärtner* (2006), im Draama *Die Welle* (2008) un as Ida Jungmann in dr Literatuurverfilmig *Die Buddenbrooks* (2008) vum Heinrich Breloer gsii.

Im Joor 1990 het si dr eeschtryychisch Reschiseer Xaver Schwarzenberger fir sy Fäärnseefilm *Ein anderer Liebhaber* engaschiert, e Verfilmig noch eme Romaan vum Georges Simenon. D Harder isch im dytsche Fäärnsee vyylmool in Krimiseerie, aber au in aaspruchsvolle Fäärnseespiil un Brodukzioone mit zytgschiichtligem Hintergrund yygsetzt woore. Si het si in dr Zwischezyt as sensiibli un differänzierti Karakterdaarstelleri en Name gmacht. 1999 het si an dr Syte vum Matthias Habich un dr Dagmar Manzel in dr ARD-Fäärnseeseerie *Klemperer – Ein Leben in Deutschland* (1999) d Roll vu dr lääbesluschtige Agnes Dember gspiilt, wu speeter am Haimwee bricht. En intänsiiv Gfielsporträt het si as Schweschter Gabriela im Chlooschter-Draama *Die Novizin* (2002) zaichnet. As ghaimnisvolli Geegespiileri vu dr Iris Berben het d Harder iberzygt as Emilia Larson, d Frau vun eme Gschäftsmann, im hischtoorische Koloniaal-Draama *Afrika, mon amour* (2007), wu im doomoolige Dytsch-Oschtafrika spiilt.

D Harder het vyylmool au Episooderolle un au Gaschtrolle in Fäärnseeseerie ibernuu. In de eerschte drei Stapfle vu dr ZDF-Chrankehuusseerie *Bettys Diagnose* (2015–2017) het si ne Seerienääberoll as Wanda Dewald ghaa; si isch d Mueter vu dr Titelheldi (Bettina Lamprecht) gsii. Im Jänner 2017 het me si in dr ZDF-Fäärnseeraie *Inga Lindström* im Film *Tanz mit mir* in ainre vu dr Hauptrolle chenne sää; si isch d Meret, d Bsitzeri vun erer Danzschuel, un d Mueter vu dr wyyblige Hauptroll Eva (Sina-Valeska Jung), gsii.

Fir iri schauspiilerisch Aarbet isch d Harder e baar Mool uuszaichnet woore. 1998 het si dr Max-Ophüls-Bryys fir d Hauptroll im Chuurzfilm *Fake* iiberchuu. 2004 het si d Uuszaichnig as „Beschti Schauspiileri“ bim Internazionaale Filmfescht Barcelona fir d Hauptroll im Chuurfilm *Meine Eltern* vu dr Neele Vollmar kriegt. 2005 isch si bim Guerilla Filmfescht z Washington, D.C. as „Beschti Schauspiileri“ fir *Meine Eltern* geert woore.

Syter anne 2003 schafft d Teresa Harder au as Schauspiil-Coach. Si läbt z Berlin.

## Uusglääseni Filmografy

## Weblink
* 
* 
* 
* 
* d Teresa Harder bi dr Agentur Velvet

## Fueßnote